[{"text_idx": "#000004", "text": "Sed Neergard ne nur estis natursciencisto, kiu ankau\u0306 okupig\u0302is pri interlingvistiko. Li sincere interesig\u0302is pri socia justeco, egaleco kaj aliaj politikaj temoj. En 1939 li kunorganizis en Kopenhago la 19an SAT-kongreson, nur kelkajn semajnojn antau\u0306 la komencig\u0302o de la Dua Mondmilito. Dum la nazia okupado de Danio, li helpis la lokan rezistmovadon diversmaniere, inkluzive de dang\u0302era gastigado. Kaj en 1942 li kunredaktis Tra densa mallumo, kurag\u0302an libron kiu iumaniere eskapis persekuton de Gestapo. Eldonita de Laborista Esperanto-Klubo de Kopenhago, g\u0302i enhavis kritikon al la germanaj esperantistoj kunlaborintaj kun la nazia reg\u0302imo, kaj lau\u0306don al tiuj c\u0302inoj, kiuj uzis Esperanton por batali kontrau\u0306 la japana imperiismo. El tiu perspektivo kompreneblas pli bone lia eseo eldonita de SAT en 1937."}, {"text_idx": "#000005", "text": "En Scienco kaj pseu\u0306doscienco pri heredo kaj raso, Neergard esploras esencan elementon de la fas\u0302ismaj reg\u0302imoj, nome g\u0302ian rasisman karakteron, kiun li ligas al pli ampleksaj fenomenoj, kiel kapitalismo kaj imperiismo. Post detala enkonduko per genetika aliro (t.e. la Leg\u0302o de Mendel), la au\u0306toro analizas la pseu\u0306dosciencan perspektivon de la rasismaj ideologioj. Li fokusig\u0302as pri la nazia reg\u0302imo (ekz. la tiel nomata \u201cleg\u0302o por la protekto de la germana sango kaj la germana honoro\u201d de 1935), c\u0302ar en tiu historia momento g\u0302i respondecas pri la plej evidenta ras-politiko, sed li ankau\u0306 mencias aliajn okazojn, kiel la Italion de Mussolini. Lau\u0306 Neergard, ras-diskriminacioj intime rilatas al klas-diskriminacioj, tiel ke nur en socialismo povas ekzisti kontrau\u0306rasisma socio. Sekve, la au\u0306toro fidas je Sovetio kiel modelo por la estonteco."}, {"text_idx": "#000006", "text": "Tiu eseo inkludas aron da valoraj pripensoj pri tiaj temoj. Ekemple, la nazian kondamnon de raskrucig\u0302o kontrau\u0306staras la fakto ke \u201cpuraj rasoj ekzistas nur c\u0302e plantoj\u201d (p. 33). Aliflanke, la au\u0306toro pritraktas la seksan subpremadon, \u201cpli grandan en la fas\u0302ismaj landoj ol en la burg\u0302aj-demokrataj\u201d (p. 40). Tiurilate, li emfazas la ligon inter ras-politiko kaj seks-politiko en la kadro de nacisocialismo, kie la ideala virino estas konceptita kiel \u201csoldatnaskanta hejmulino, kies volo restas en la pos\u0302o de la viro\u201d (p. 40). Koncerne la pseu\u0306dosciencan principon pri la diferenca intelekta-morala valoro de la diversaj rasoj, la au\u0306toro substrekas g\u0302ian uzadon por pravigi la raspersekutojn en la kolonioj, ofte lau\u0306 \u201chumana protektado de la moralo c\u0302e la indig\u0302enoj fremdrasaj\u201d (p. 51). Bedau\u0306rinde, multaj el tiaj pripensoj denove aktualas."}]